A Tanács határozata

(2004. április 21.)

az Európai Közösség és a Makaó Különleges Közigazgatási Terület közötti, az engedély nélkül tartózkodó személyek visszafogadásáról szóló megállapodás megkötéséről

(2004/424/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 63. cikke (3) bekezdésének b) pontjára, összefüggésben 300. cikke (2) bekezdése első albekezdésének második mondatával és 300. cikke (3) bekezdésének első albekezdésével,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A Bizottság az Európai Közösség nevében tárgyalásokat folytatott a Makaó Különleges Közigazgatási Területtel az engedély nélkül tartózkodó személyek visszafogadásáról szóló megállapodás megkötéséről.

(2) E megállapodást az Európai Közösség nevében 2003. október 13-án írták alá azzal, hogy annak esetleges megkötésére egy későbbi időpontban kerül sor.

(3) E megállapodást jóvá kell hagyni.

(4) E megállapodással egy visszafogadási bizottságot hoznak létre, amely jogi hatással bíró határozatokat hozhat. Ezért meg kell határozni, hogy ki képviseli a Közösséget e bizottságon belül, és rendelkezni kell egy olyan eljárásról, amely megállapítja a közösségi álláspont elfogadásának módját.

(5) Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikkével összhangban az Egyesült Királyság bejelentette, hogy részt kíván venni e határozat elfogadásában és alkalmazásában.

(6) Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 1. és 2. cikkével összhangban, és az említett jegyzőkönyv 4. cikkének sérelme nélkül, Írország nem vesz részt e határozat elfogadásában, és a határozat vagy annak alkalmazása számára nem kötelező.

(7) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és a határozat vagy annak alkalmazása számára nem kötelező,

A KÖVETKEZŐKÉPPEN HATÁROZOTT:

1. cikk

Az Európai Közösség és a Makaó Különleges Közigazgatási Terület közötti, az engedély nélkül tartózkodó személyek visszafogadásáról szóló megállapodást és az ahhoz csatolt nyilatkozatokat az Európai Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A Tanács elnöke megküldi a megállapodás 20. cikkének (2) bekezdésében előírt értesítést [2].

3. cikk

A Közösséget a tagállamok szakértőinek támogatásával a Bizottság képviseli a megállapodás 17. cikke alapján létrehozott visszafogadási bizottságában.

4. cikk

A Bizottság a Tanács által kinevezett különbizottsággal történt konzultációt követően elfogadja a Közösségnek a visszafogadási bizottságon belüli, a megállapodás 17. cikkének (5) bekezdése alapján előírt eljárási szabályzat elfogadásával kapcsolatos álláspontját.

A visszafogadási bizottság minden más határozata vonatkozásában a Közösség álláspontját a Bizottság javaslatára a Tanács fogadja el, minősített többséggel.

5. cikk

Ezt a határozatot az Európai Unió Hivatalos Lapjában ki kell hirdetni.

Kelt Luxembourgban, 2004. április 21-én.

A Tanács részéről

az elnök

J. Walsh

[1] 2004. február 26-i vélemény (a Hivatalos Lapban még nem tették közzé).

[2] A Tanács Főtitkársága az Európai Unió Hivatalos Lapjában közzéteszi a megállapodás hatálybalépésének időpontját.

--------------------------------------------------